Source: http://www.epi.sk/priklad-z-praxe/vydavky-zamestnanca-na-pracovnej-ceste-v-cudzej-mene-a-ich-prepocet-na-eura.htm
Timestamp: 2017-09-24 03:22:29+00:00

Document:
Zákon č. 283/2002 Z. z. o cestovných náhradách v znení neskorších predpisov ustanovuje, že zamestnanec je povinný do desiatich pracovných dní odo dňa skončenia pracovnej cesty predložiť zamestnávateľovi písomné doklady potrebné na vyúčtovanie náhrad, ak nie je v kolektívnej zmluve alebo v písomnej dohode so zamestnancom dohodnutá, alebo vo vnútornom predpise zamestnávateľa určená dlhšia doba, najdlhšie však do konca kalendárneho mesiaca nasledujúceho po kalendárnom mesiaci, v ktorom bola pracovná cesta skončená.
V zmysle § 36 ods. 12 zákona č. 283/2002 Z. z. o cestovných náhradách v znení neskorších predpisov vyplýva, že po dohode so zamestnancom môže zamestnávateľ nedoplatok z vyúčtovania pracovnej cesty v cudzej mene alebo jeho časť poskytnúť v inej cudzej mene alebo v eurách. Zákon o cestovných náhradách však bližšie nešpecifikuje použitie kurzu pri prepočte výdavkov v cudzej mene na eurá.
Účtovná jednotka je povinná viesť účtovníctvo a zostavovať účtovnú závierku v peňažných jednotkách meny euro. V prípade záväzkov, ak sú vyjadrené v cudzej mene, je účtovná jednotka povinná ich účtovať v eurách aj v cudzej mene.
V deň, kedy zamestnanec predložil vyúčtovanie pracovnej cesty, vzniká zamestnávateľovi záväzok voči zamestnancovi (vznik účtovného prípadu). Keďže ide o záväzok v cudzej mene, zamestnávateľ ho prepočíta na eurá v zmysle § 24 ods. 2 písm. a) zákona č. 431/2002 Z. z. o účtovníctve v znení neskorších predpisov. To značí, že zamestnávateľ použije referenčný výmenný kurz určený a vyhlásený Európskou centrálnou bankou alebo Národnou bankou Slovenska v deň predchádzajúci dňu uskutočnenia účtovného prípadu (t. j. predloženia vyúčtovania pracovnej cesty). Ak sa zamestnávateľ dohodol so zamestnancom o vyplatení nedoplatku v eurách, potom zamestnávateľ zaúčtuje svoj záväzok už iba v eurách (o záväzku v cudzej mene už neúčtuje).
Zamestnávateľ pri prepočte výdavkov zamestnanca v cudzej mene na eurá použije referenčný kurz v zmysle § 24 ods. 2 písm. a) zákona č. 431/2002 Z. z. o účtovníctve v znení neskorších predpisov (t. j. referenčný kurz zo dňa predchádzajúci dňu predloženia vyúčtovania pracovnej cesty zamestnancom).
§ 36 ods. 7 a 12 zákona č. 283/2002 Z. z.
§ 4 ods. 7 a § 24 ods. 2 písm. a) zákona č. 431/2002 Z. z.
Stanovenie kurzu pri zahraničnej pracovnej ceste
Vyúčtovanie cestovných náhrad v cudzej mene
Cestovné náhrady pri výkone práce v Rakúsku s denným návratom
Súbeh náhrady stravného na zahraničnej pracovnej ceste

References: § 36
 § 24
 § 24

§ 36

§ 4
 § 24